Frk Garn
Skip to content
Frk Garn
Menu
– Garderobe Makealong –
Calendar
Stashdown
Hvem er Frk Garn?
Kontakt
Pinterest
Facebook
Instagram
Youtube
Cleo Garn – Spirrevip
Jeg har netop strikket et par strømper i et lækkert, lækkert garn. Det var faktisk så stor en fornøjelse, at jeg må dele oplevelsen med jer.
Først et billede af de færdige strømper. Mønsteret hedder Business Casual, og det er et gratis (engelsk) mønster fra Ravelry, som du kan finde lige her.
Og nu garnet, som er fra danske Cleo Garn. Konceptet er enkelt – du kan købe færdigfarvet garn, eller få det farvet på bestilling. Cleo Garn har en række forskellige garn kvaliteter, som farves med de farver der fremgår af farveoversigten. Jeg har denne gang strikket i den garnkvalitet der kaldes Spirrevip, som er er et 100% ekstrafin superwash merino. Garnet er øko-tex certificeret før farvning, og det kan vi jo godt lide (også selvom certificeringen nok ryger under farvningen).
Garnet løber 310 meter på 100 gram, og er derfor et lidt tykkere strømpegarn. Det gør ingenting – så er der trods alt en chance for at de bliver færdige.
Garnet er utrolig elastisk og har rigtig meget twist i sig. Begge faktorer gør det utrolig velegnet til strømpestrik (synes jeg). Det er en drøm at strikke med, og det lægger sig pænt og jævnt. Det ville jeg nu også forvente af et superwash behandlet merinogarn. Det er selvfølgelig dejligt blødt, og de færdige strømper er virkelig rare at have på. Jeg skal helt sikkert have endnu flere strømper i dette garn.
Jeg kan helt klart anbefale det til strømpestrik, og andre projekter som du ville bruge superwash garn til. Twistet gør maskerne meget definerede, og strukturstrik eller snoninger er derfor helt perfekt til netop dette garn.
Blot for en god ordens skyld nævner jeg lige at hverken indlæg eller garn er sponsoreret.
Du kan købe garnet lige her. Jeg har strikket mine strømper i farven musehale, som er en grå-lilla farve. Jeg kunne godt tænke mig endnu et par strømper i farven demin, tekop eller perlefisker. Cleo Garn farver garnet på lige præcis den farve du gerne vil have – husk blot at det er håndfarvet og derfor kan variere fra gang til gang.
Hvis du stadig læser med – tak for din tid.
Kærligst,
Pernille
Author PernillePosted on January 29, 2017January 30, 2017Categories GarnkvaliteterLeave a comment on Cleo Garn – Spirrevip
Klædeskabet til Narnia (for strikkere) + en gave
Nogle har fundet vej, og andre håber stadig på at finde det. Klædeskabet. Vejen til eventyrlandet. Også kendt som landet med de mange fantastiske opskrifter. De engelske opskrifter.
Har du også set et helt fantastisk strikket projekt, som du bare MÅ eje. Men gys! Opskriften er på engelsk..
Jeg har efterhånden mødt flere strikkere, der så gerne vil strikke et projekt, men opskriften er det rene polapyk, for den står jo på engelsk og er smækfyldt med mærkelige forkortelser, og så er den også 12 sider lang og hvordan kommer du nogensinde igennem den…???
Lene skrev for nylig til mig – det der brioche, hvordan er det lige man gør? Du skal bare strikke patent, svarede jeg og så gik det meget nemmere. Og det er slip stitch, det var også lidt svært at hitte ud af. Men vævestrik, det kunne hun jo sagtens.
Jeg synes efterhånden at have gjort mig følgende observationer:
– Engelske opskrifter er ofte mere detaljere, og derfor længere. Det kan både være en fordel og en ulempe. Lad dig ikke slå ud af det. Det kan vise sig at være en hjælp.
– Engelske opskrifter bruger måske i endnu højere grad end danske forkortelser, og det kan være svært. Men ofte synes jeg de er mere logiske end de danske.
Bortset fra det, så har engelske opskrifter de samme komponenter som danske. Og nogle gange er de endda bedre. Jeg kender flere som foretrækker engelske opskrifter fordi de er mere detaljerede, begreberne er mere logiske og der i mange tilfælde er både diagram og skrevne mønsterrapporter.
Derudover er det nemt at finde en dansk/engelsk strikkeordbog på nettet. Men det er jo ikke gjort med det vel? Det skal jo også lige kunne sættes sammen og forstås, og så strikkes rigtigt.
Min anbefaling hvis du gerne vil i gang med at strikke engelske opskrifter disse:
Hent min fine strikkeordbog, som jeg har lavet i feminin stil med de mest brugte begreber, og gem dem på din telefon eller print den ud. Den indeholder også konvertering af engelske pindestørrelser (US size) til mm, ligesom der er en simpel tabel med omregning fra inches til cm, og andre nyttige tips. Jeg ved at du kan finde alle oplysningerne på nettet, men her får du dem samlet i en fin lille bog, og med mulig hed for at tilføje dine egne noter.
Derefter:
find en gratis opskrift på Ravelry, som både er på dansk og på engelsk. Prøv at start med den engelske, og kig så i den danske hvis du går i stå eller ikke forstår hvad der står. Det kunne sagtens være et lille projekt, som lige får dig i gang. Måske endda af rester. Jeg har fundet et par fine forslag frem lige her, her, her, eller her.
Alliér dig med en strikkeven som kan hjælpe når du går i stå. Har du ingen strikkevenner, er der grupper på facebook for engelske strikkeopskrifter og uden tvivl mange andre steder at finde hjælp. Prøv eventuelt en af de danske grupper på Ravelry hvis du er med derinde – der er helt sikkert masser af hjælp at hente. Det kunne være denne eller denne.
Engelsk videoer på Youtube kan også være en hjælp. Søg en videoen med den teknik du skal bruge, men ikke ved hvad betyder og se den. Hvis du ved hvordan man gør det på dansk, kan du sikkert genkende det på videoen og så ved du hvordan du kommer videre.
Jeg tror nok min første engelske opskrift var af Stephen West, og hans opskrifter er ret pædagogiske og nogle er også med videoer. Det er et udmærket sted at starte 🙂 – hvis du vel at mærke har strikket et par ting før.
Hvordan har du det selv med strikkeopskrifter på engelsk – undgår du dem? Elsker du dem? Strikker du bare derudaf uanset om de er på dansk eller engelsk?
Hvis du stadig læser med – tak for din tid.
Kærligst,
Pernille
Follow my blog with Bloglovin
♥
HENT MIN STRIKKEORDBOG LIGE HER
Ps. Skulle du have rettelser og /eller kommentarer til strikkeordbogen, så send dem gerne min vej. Tak 🙂
Author PernillePosted on January 23, 2017Categories Tips, tricks og teknikker6 Comments on Klædeskabet til Narnia (for strikkere) + en gave
#Garderobemal indtil nu, en heldig vinder for januar og månedsgaven for februar
Garderobe makealong har fået en flyvende start, og der er så mange der har meldt sig på banen. Det er jeg så glad for!
I januar lavede jeg lidt simpel grafik og inviterede jer til at reposte billedet på Instagram og dele jeres tanker om hvorfor I deltager i #garderobemal. Der kom så mange fine tanker omkring den håndlavede garderobe, forbrug og et ønske om at sætte kvalitet over kvantitet. Det har været så skønt at læse med. Find billedet herunder ved at søge på #garderobemal på Instagram, og læs nogle af mange inspirerende tanker der ligger bag.
MIN FØRSTE MÅNED I GARDEROBEMAL
Januar startede forrygende ud med den smukke kimono af Sanne Fjalland fra hæftet Poetry. Midt i måneden blev jeg ramt af en slem omgang startitis, og der hoppede det ene projekt efter det andet på mine pinde – ikke at jeg har haft meget strikketid, for jeg har været arbejdsramt det meste af måneden. Et af dem er et teststrik for Camilla Vad (som i øvrigt gør sit for at modarbejde min stashdown projekt – der fulgte en hel pose garn med) og det strikker jeg nu sideløbende på sammen med min kimono. I weekenden syede jeg en meget fin og sød version af No1 Dragør på How To Do Fashions weekend workshop – det fortæller jeg selvfølgelig meget mere om meget snart, ligesom det vil indeholde billeder af den færdige kjole.
JANUAR MÅNEDS PROJEKTER OG MÅNEDSGAVE
Det er første dag i februar, og dermed tid til at finde en heldig vinder af januars månedsgave – det smukke kit fra Einrúm. Jeg har trukket tilfældigt lod blandt de færdige projekter, og vinderen blev @linesterumgreibe – TILLYKKE!!
Nedenfor kan du se et par af de #garderobemal projekter der har været på pindene hos forskellige strikkere i januar:
Øverste billede: @randikn
Nederst fra venstre: @sysleriget * @begaan * @amarmamma * @tonjecharlott
FEBRUAR MÅNEDS MÅNEDGAVER
Der er så mange sponsorer der har valgt at bidrage til #garderobemal, at jeg i nogle måneder trækker to vindere! I februar kan du altså vinde en af følgende:
Bogpakke fra Turbine Forlaget med bøgerne Sy Nederdele, Op Art Sokker og Poncho. Senere på måneden anmelder jeg bogen Sy Nederdele, så hvis du er nysgerrig efter at høre mere om den, så hold øje med bloggen eller meld dig på email listen i menuen til højre, så sender jeg dig en mail når der er nye indlæg.
Billederne er lånt fra Turbineforlagets website.
Et valgfrit strikkekit fra Englegarn.
Husker du min smukke Caitlin cardigan, som netop er et strikkekit fra Englegarn? Den er så blød og fin – og nu kan det blive din! (eller rettere – du kan strikke en magen til hvis du har lyst)
Husk at tjekke reglerne, som du finder lige her, for hvilke projekter der tæller med.
Så nu, søde makers, er det bare at gå i gang. Mangler du inspiration til et projekt, så tjek da #garderobemal på Instagram og se hvad de andre laver, eller tag et kig på min Pinterest opslagstavle med fine inspirationsprojekter til Garderobe Makealong – den finder du lige her.
Hvis du stadig læser med – tak for din tid.
Kærligst,
Pernille
Follow my blog with Bloglovin
Author PernillePosted on January 22, 2017February 1, 2017Categories Håndlavet garderobeLeave a comment on #Garderobemal indtil nu, en heldig vinder for januar og månedsgaven for februar
2 typer af picot kanter og en (virkelig!) nem måde at slå masker op på
I sidste uge skrev jeg om kanter på en sweater lige her. Jeg lovede jer i den anledning lidt flere tanker om picot kanter. Jeg synes de fortjente deres eget indlæg.
Picot kanter kan både laves ved opslag og aflukning, og har små dekorative buer, som jeg synes er ret feminine. Jeg har lige nu gang i et mindre projekt med picot kanter – nemlig de fine Kaali mitts. Min søster fik Hollows sjalet i julegave (husker du min lille historie om hvordan hun lærte at strikke?), og det blev lukket af med en fin picot kant uden ombuk. Som du måske kan se, ser de ret forskellige ud.
Fine ombukkede picot buer på Kaali mitts
Hollows sjal aflukket med picot kant


Opskriften på de små Kaali mitts med den ombukkede picot kant ligger op til, at der laves en almindelig opslagskant, som bukkes op og strikkes sammen med en senere pind.
EN VIRKELIG NEM MÅDE AT SLÅ MASKER OP PÅ
Jeg tænkte at jeg ville dykke ned i min teknik værktøjskasse og se om ikke der var en bedre måde at lave det på. Jeg synes nemlig det er lidt besværligt at strikke opslagskanten med på den lille omkreds vanten har. Dertil er det meget mørkt garn, som ikke gør det nemmere.
Jeg prøvede derfor med en midlertidig opslagskant i stedet – på engelsk kendt som provisional cast on. Jeg brugte denne tutorial, som virkelig er overraskende nem. Jeg valgte restegarn i gul, som var en tydelig kontrast til den blåsorte jeg strikker med.
Jeg strikkede derudaf, lavede picot 'takkerne', strikkede videre og da jeg nåede til at samle opslagskanten op, satte jeg maskerne fra restegarnet over på en pind og strikkede de to rækker af masker sammen. Jeg synes selv det blev en ret pæn løsning, og måske endda lige et tak pænere end hvis opslagskanten var samlet op og strikket med. Det er nok en smagssag, eller måske et spørgsmål om evner. Metoden her virkede dog virkelig fint på den lille omkreds.
MIDLERTIDIGT OPSLAG
Og nu er jeg da slet ikke i tvivl om at jeg skal bruge midlertidigt opslag hver gang jeg skal lave en ombukket kant – picot eller ej. Jeg har tidligere set det brugt på huer og trøjer, når der skal laves en tyk ombukket kant – evt i rib. Her har jeg tidligere syet kanten fast til sidst, men kan det strikkes, så skal det strikkes. Dertil kommer at maskerne ikke skal slås op eller lukkes (løst) af for at ramme samme omkreds.
Og dermed er der to nye teknikker til værktøjskassen – forskellige picot kanter og midlertidig opslagskant. Begge giver en pæn finish, og jeg burde have prøvet dem af for længe siden, for de er virkelig nemme og fungerede fejlfrit i første forsøg.
PICOT INSPIRATION
Har du lyst til at prøve kræfter med de fine picot kanter, så har jeg fundet lidt inspiration nedenfor:
Dip Dye Cashmere Sjal fra Camilla Vad har en fin picot kan mellem blonden og det glatstrikkede stykke. Find opskriften lige her.
Dagmars Bluse fra PetiteKnit har picot kanter på krave, ærmer og den nederste sømkant. Find opskriften lige her.
Susie Rogers' Reading Mitts er en gratis (engelsk) opskrift fra Ravelry, som du kan finde lige her.
Blóm fra Mandarines har fine picot takker på den aflukkede kant – find opskriften lige her.
Hvor bruger du de fine picot kanter? Og har du erfaringer med midlertidigt opslag?
Hvis du stadig læser med – tak for din tid.
Kærligst,
Pernille
Follow my blog with Bloglovin
Author PernillePosted on January 16, 2017January 16, 2017Categories Tips, tricks og teknikker1 Comment on 2 typer af picot kanter og en (virkelig!) nem måde at slå masker op på
Min søster kan strikke
Min søster fik det fine Hollows sjal i julegave. Derudover lovede jeg, at jeg ville lære hende at strikke.
Jeg havde min tvivl – var det nu bare for at være sød at hun sagde det? Ville hun virkelig gerne lære det? Jeg mener, er livet som udødelig teenager med veninder, studieliv, drenge, fitness, cafébesøg, shoppingture og hvad der ellers hører til i den alder, ikke nok? Og ville det interessere hende i mere end 10 minutter? Et 19-årigt sind kan jo være flyvsk.
Da hun for nylig var på besøg, satte vi os ned med børnepinde og hvidt bomuldsgarn. Jeg tænkte at det ville være redskaber der gjorde det nemt at lære. Jeg viste hende hvordan jeg slår masker op, og hun fik lov at prøve. Det gik egentlig ret godt.
Så strikkede jeg den første pind på hendes netop opslåede masker og viste hende langsomt hvordan det fungerer. Hun fik pindene over og tog over på den næste pind. Hun kunne sagtens huske hvordan man skulle gøre – udfordringen var mere at holde rigtigt på pindene og garnet. Jeg kiggede med og kom med opmuntrende ord. Jeg dirigerede hende igennem de første masker og holdt øjnene på garn og pinde, der pludselig var så drilske i de små hænder. Men den ene pind tog den næste, og hun havde ikke længere brug for overvågning eller mine hjælpende ord.
Hun strikkede sig langsomt igennem den ene pind efter den anden, og pludselig – 'nu er der jo noget stof, hvor gør jeg af det? og 'man bliver jo helt bidt af det her, det er jo SÅ sjovt' og endelig klassikeren – 'bare liige én pind mere'
Da vidste jeg det. Hun var blevet ramt af det samme som jeg. Hun havde kigget ind i min verden, og hun elskede det.
Den lille lap i hvid bomuld blev færdig, og vi fik lukket af. Det er den fineste lille lap. Jeg kunne ikke have troet, at det var det allerførste stykke strik for en helt nybegynder, hvis jeg ikke havde set det. Maskerne er ujævne, men mest i kanten. Aflukningen er pæn og jævn. Der er ingen tabte masker, men det er nok mest fordi jeg fiskede dem op undervejs. Hun stoppede ikke før hun var færdig.
Med sig hjem fik hun selvfølgelig de små pinde og forskelligt slags garn til at øve sig på. På et par timer havde hun lært vores kære håndværk, og målet er et lille djævlehue og en dag et par strømper. Heldigvis har hun strømper fra mine pinde indtil hun selv en dag kan slå op til sine egne.
Vi har begge fået en gave. Hun har lært at strikke, og jeg har lært hende at strikke. Hyggelige stunder venter forude med garn, pinde, kaffe og snak som kun søstre gør det.
Hun lånte selvfølgelig mit strikkehjørne, og jeg skyndte mig at forevige de allerførste timer i hendes nye eventyr.
En nyuklækket strikker på besøg i mit strikkevindue med Hollows sjalet i brug. Ringen gav jeg hende i 18- års fødselsdagsgave og er fra Julie Sandlau.
Strikkehjørnet havde også besøg af min lille hundenevø Hubert, der ivrigt studerer livet fra 5. sal
Vanilla Latte socks i Sysleriget Socks bliver flittigt brugt.
Det første lille stykke strik
Snapchats fra ugen viser, at hun nu er gået i gang med et nyt strikkestykke i grå alpaca. Al ventetid er nu blevet konverteret til strikketid, som du sikkert så godt selv kender til det. Og som hun så klogt bemærkede 'så sidder man jo ikke og bare ser en film – så laver man noget imens'. Hænderne får arbejde, mens vi får ro.
Jeg har endnu en kommende strikkenovice der har spurgt om jeg vil lære hende at strikke. Og der er ikke noget jeg hellere vil.
Hvis du stadig læser med – tak for din tid.
Kærligst,
Pernille
Follow my blog with Bloglovin
Author PernillePosted on January 11, 2017Categories Ugen i strik4 Comments on Min søster kan strikke
Kanten på din sweater
Har du en foretrukken kant på din sweatre?
Rib? Retriller? Ombukket kant? Måske en rullekant?
Mange af os tager måske bare den kant der er angivet i opskriften. Det er også ofte et rigtigt godt bud. Men overvej det så lige en ekstra gang næste gang du skal strikke en trøje eller cardigan til dig selv. Hvilken kant kan du bedst lide? Og er der et bedre alternativ end den der er angivet i opskriften?
RIB
Mange opskrifter har en ribkant. Det forhindrer trøjen i at rulle op. Men hvilken rib? Hvad passer til den type garn du sidder med, og den trøje du skal lave?
Vivi har 2×2 rib. Har du mon spottet fejlen ?
Jeg tror mange af jer kan give mig ret i, at det er svært at få en 1×1 rib pæn. Uanset hvor rutineret en strikker man er, kommer den ofte til at se lidt løs og ujævn ud i maskerne. Flere løser det med at lave et drejet rib 1×1 i stedet for. Jeg har selv med succes lavet det bytte.
Jeg synes ikke selv, at 1×1 rib er den bedste løsning til tykke garner. Det bliver ligesom lidt for klumpet, men knap så ujævnt som med de tynde garner. Go figure.. Hvad synes du selv?
2×2 rib er til gengæld en rigtig fin rib. Den arter sig pænt, sikrer at kanten ikke ruller og så griber den en lille smule fat.
Og speaking of…Mange opskrifter angiver jo, at ribkanten skal strikkes på en mindre pind, så den bliver smallere. Da den jo har mere stretch i sig, vil den kunne udvide sig og komme over på et hoved og en krop. Og det kan da være rart med sådan en kant der griber lidt fat om håndleddene så trøjen ikke glider op, eller om hofterne så trøjen ikke ryger i vejret når man løfter armene. Men..
Jeg har set flere modeller som har en rib der efter min mening har fået lige lovlig meget indtag omkring hofterne, og dermed får en såkaldt poseform. De får sådan et 'dej der er ved at flyde ud over kanten' agtigt look, og det synes jeg er knap så flatterende. Det ville være yderst uheldigt på min krop – og særligt omkring hofterne. Kan du set det for dig?
Jeg er derfor meget varsom med at gå ned i pindestrørrelse når jeg strikker rib på den nederste kant af kroppen. På min netop færdiggstrikkede Vivi bluse strikkede jeg rib og resten af blusen på samme pind, fordi jeg foretrækker at trøjen går lige ned, og i det hele taget sidder nogenlunde til hele vejen.
Jeg har endnu ikke afprøvet det, men planlægger at afprøve 3×2 rib i den nærmest fremtid. Altså 3 ret og 2 vrang. Det skulle være en udvidede model til 2×2 rib, men med mere ret overflade, hvis du forstår. Vrangmaskerne har alene til formål at sikre at trøjen ikke ruller op, men skal ellers gemme sig bag retmaskerne.
Endelig er der en brudt rib – altså en pind ribmønster og derefter en pind glat som gentages. Den forhindrer også at kanten ruller. Eller måske en forskudt rib? Mulighederne er mange når de kommer til rib.
På min Coburn pullover er kanterne i 1×1 rib og bevæger sig derefter over i et mønster af brudt rib. Yderst snedigt design fra Bristol Ivy.
RETRILLER
En række retriller kan også gøre det ud for en kant på en trøje. Det er en model jeg bruger en del, da jeg som ofte strikkede trøjer det er fitted og dermed sidder til. Jeg kan gode lide den tykke kant det giver. Jeg strikker altid frem og tilbage, da jeg synes det bliver tættest og pænest, og syr det så sammen til sidst. Jeg har dog oplevet at det kan være smart at gå en halv pind ned på retrillerne, da de eller kan komme til at stå og flagre lidt. Så bliver rillerne også ekstra tykke og tætte, og det er så hyggeligt.
Jeg synes iær at retrillerne er virkelig pæne når man strikker en trøje i omvendt glat, som fx Normandy af Helga Isager fra Te Map Collection, eller Abelone fra Yndlingsstrik 2. Omvendt glat er bare så pænt..
Fine retriller på Normandy trøjens nederste kant og ærmer.
RULLEKANT
En rullekant er 'bare' en glatstrikket kant, som til sidst er lukket af. Den ruller. Deraf navnet. Der kan også være masker der er lukket af, eksemplevis i en halsrunding, for derefter at blive samlet op og strikket et stykke i glat, før den lukkes af. Jeg synes især at det er pænt i tyndere garn. I tykt garn bliver det lidt for klumpet. Det giver et meget simpelt og let udtryk, og jeg er virkelig glad for udtrykket som både min Normandy og Robin sweater har – for begge er det dog kun halskanten der har rullekant. Jeg har endnu ikke prøvet det på den nederste kant, og er heller ikke sikker på at det ville være den bedste løsning. Har du erfaringer med rullekanter?
Rullekat på min Normandy sweater. Helt simpelt.
OMBUKKET KANT
Se, det er en fin løsning – om end lidt mere tidskrævende. Kanten er glatstrikket (eller rib), men har en foldekant (ofte en vrandpind) og sys til sidst fast på indersiden af trøjen. Det forhindrer også at kanten ruller, ligesom det har et rigtig pænt udtryk – som tilmed ser ret professionelt ud. Også her bliver kanten lidt tykkere og det kan jeg ret godt lide. Hvis der strikkes i et tykkere garn, kan der eventuelt strikkes med et tyndere garn på 'indersiden' for at gøre kanten mindre tyk. Du kan også vælge en anden farve på indersiden. Det passer rigtig godt til trøje i glatstrik, da mønsteret så vil være det samme hele vejen ned til kanten.
Jeg strikket ombukket kant på min kimono (se øverste billede) og synes at den passer rigtig godt til resten af designet. Meget fint valg, Sanne 🙂
På den her trøje til min lille nevø lavede jeg en ombukket kant ved halsåbningen og på ærmerne, for at var lidt tykkere og dermed kunne bruges som yderste lag på en forårsdag.
PERLESTRIK
En anden metode er perlestrik. Det vil ofte give et ensartet stykke strik, som ligeledes forhindrer at kanten ruller. Det er ikke en metode jeg selv bruger så tit, men det er fint. Som nybegynder kunne jeg rigtig godt lide perlestrik fordi det var nemt at få pænt og jævnt. Er du ny inden for strikkeverdenen, er det måske en mulighed for dig.
ICORD
Skal du strikke en fast kant, kan icord være det helt rigtige valg. Den er det modsatte af fleksibel, og derfor god på en jakke eller cardigan. Derudover er den pæn med sin tubeform, og der er ingen 'efterbehandling' når den først er strikket. Jeg ville ikke bruge den på trøjer hvor der er brug for en fleksibel kant, som fx en halsåbning, på ærmer eller lignende som gerne må kunne give sig.
Jeg teststrikkede jakken Aura til bogen Yndlingsstrik 2. Den har meget fine icord kanter hele vejen rundt som giver jakken et pænt hold. Selv strikkeprøven var smuk…
PICOT
Jeg synes der er picot kanter på rigtig mange nye designs for tiden. Og det med god grund, for de er rigtig fine. Dem fortæller jeg mere om i mit næste blog post..
Hvad er din foretrukne kant? Eller har du nogle erfaringer ud vil dele? Skriv det endelig i en kommentar. Jeg (og alle de andre) vil så gerne høre om det.
Hvis du stadig læser med – tak for din tid.
Kærligst,
Pernille
Follow my blog with Bloglovin
Author PernillePosted on January 8, 2017January 8, 2017Categories Tips, tricks og teknikker3 Comments on Kanten på din sweater
Garderobe Makealong – begyndelsen
Da jeg for nogle år tilbage skulle flytte, kom det endnu en gang bag på mig hvor mange ting jeg har, og hvor meget tøj jeg aldrig går med. Det var for meget. Jeg synes det var en smule grotesk. Var det måske min hobby at købe tøj? Muligvis.
Jeg besluttede at slå bremsen i, få sorteret ud i det jeg aldrig brugte ( og det gjorde jeg ellers jævnligt) og sætte fokus på hvad jeg brugte. Det skulle bruges og slides, før jeg købte nyt.
Det gik overraskende let, og jeg havde pludselig både mere tid og flere penge til overs. En del blev af det er nok blevet allokeret til strik og garnindkøb. Men det føles på en måde bedre.
Jeg begyndte at have fokus på hvad jeg købte af tøj. Jeg har et job hvor jeg er nødt til at holde en garderobe der er nogenlunde præsentabel, men bevidsthed kan gøre mange ting.
Ved forrige årsskifte begyndte jeg at skrive jeg ned hver gang købte tøj, og hvor mange penge jeg havde brugt på det. Da tøjskabet var mere end fyldt, var der ikke de store behov for at gå ud og shoppe. Det første halve år købte jeg derfor kun meget sparsomt ind og ofte var det konkrete behov der blev dækket. Jeg blev ret overrasket over hvad en smule bevidsthed kunne gøre. Notesbogen med oversigten over tøjindkøb er lagt væk (for en periode) for jeg har fået ret godt styr på mit tøjindkøb.
Jeg køber tøj når jeg mangler, eller når jeg kan smide et stykke slidt tøj ud. Strømpebukser med hul i, forvaskede trøjer eller sko der er færdige. Resten bruger jeg. Det giver en fornemmelse af ro, at det tøj jeg har, bliver brugt. Det er tøj jeg har brugt i flere år, og så slipper jeg for at bruge den ene lørdag formiddag efter den anden i butikker eller til et lagersalg. Jeg bliver aldrig typen der køber tøj på nettet – jeg prøver ALT før jeg køber det. Det skal sidde helt rigtigt, hvis det skal med mig hjem. Man kan så undre sig over hvordan jeg endte med at have så meget ubrugt tøj i mit skab…
DEN HÅNDLAVEDE GARDEROBE
Sammen med nedgangen af tøjshopping kom også tankerne om at have en hjemmelavet garderobe. Jeg strikker derudaf, for at fylde skabet med fine strikkede trøjer. Og jeg håber også en dag at kunne sy tøj der dækker mine behov når de opstår. Men det skal være ordentligt. Så kan jeg erstatte en endnu større del af min garderobe med tøj jeg selv har lavet. Det ville være endnu et skridt væk fra fastfashion industrien og fejlkøb. Det ville være hamrende sejt.
I denne uge kastede jeg et blik på et uldtørklæde i det smukkeste print fra Malene Birger, som jeg købte for nogle år siden. Tørklædet ser ud som nyt, selvom jeg har gået meget med det. Men jeg går ikke rigtig med det mere. Jeg ender nemlig med at række ud efter et af mine hjemmestrikkede tørklæder. Det føles jo så meget bedre. At tage et tørklæde på, som jeg selv har valgt mønsteret på, valgt garnet til og strikket sammen på med en kop te, mens jeg har nydt processen. Ingen andre har det samme tørklæde i det samme garn og den samme farve (og hvis jeg skulle møde en der har, er det sandsynligvis en anden sej strikker som burde få en high five med på vejen). Stakkels Malene Birger lægger på hylden, slået af det hjemmestrikkede tørklæde.
Jeg har glædet mig SÅ meget til i dag, hvor vi starter #garderobemal. Min strikkeprøve er færdig og klar, min strikkepose står pakket og jeg kan næsten ikke lade være med at slå op til den smukke kimono jeg skal strikke som mit første garderobe item i 2017. Det har jeg lavet en lille video om i morges. Den finder du lige her. Jeg undskylder på forhånd for morgenhår og dårlig billedkvalitet (næste gang bruger jeg det rigtige kamera – I promise!)
Kærligst,
Pernille
Follow my blog with Bloglovin
Author PernillePosted on January 1, 2017January 8, 2017Categories Håndlavet garderobe7 Comments on Garderobe Makealong – begyndelsen
Strikkemål 2017
Velkommen på den anden side af julen. Jeg håber du har haft en skøn jul med din kære og fået masser af dejlig julemad. Og måske også nået lidt strik 🙂
Mit strikkeår 2016 har i høj grad drejet sig om at udvide min strikkede garderobe, og bruge mere garn end jeg har købt. Jeg har også prøvet med nogle få sy projekter, og håber på at kunne udvide min garderobe med flere syede items i det nye år.
Jeg har fået brugt garn som har været på lager i meget lang tid – såkaldt deep stash – og strikket 35 projekter som har brugt garn der er købt før 2016. Til gengæld har jeg ikke været specielt god til at lade være med at købe nyt garn.
Jeg har i år udvidet min strikkede garderobe (inkl accessories) med følgende items:
2 jakker – Mellow og Dipdye jakke
3 trøjer – Normandy, Vivi og Becca
4 tørklæder / sjaler / halsrør – Void, Blå striber, Dipdye sjal og Dipdye halsrør
3 huer – Dipdye hue, Halus og Woodsy
4 par strømper – Casual Boyfriend Socks, Hermiones Everyday Socks, Contorta socks og Business casual socks
2 par vanter – Dipdye vanter og Inverto mitts
1 pandebånd
Business Casual socks er rent faktisk ikke færdige, men året slutter jo først på lørdag kl 23.59, og til den tid er de færdige. Jeg er forbi hælen og har derfor kun fod og tå tilbage. Det er intet problem.
Der har været ret mange dipdye projekter, men jeg er slet ikke færdig. I det nye år skal jeg have mig en dipdye sweater, endnu en hue og måske en lang cardigan. Og så ser jeg hvad Camilla ellers finder på. Vil du også strikke dipdye, så finder du et link til de originale dipdye opskrifter af Camilla Vad i højremenuen ved at trykke på billedet med dipdye jakken. Indlægget er i øvrigt ikke sponsoreret, hvis den tanke skulle strejfe dig.
Jeg fortsætter med begge mål i det nye år, men tilføjer også et par mere, så listen for 2017 ser således ud:
Udvide min håndlavede garderobe med strikkede og syede items – Garderobe Makealong 2017 is on!
Strikke i garn fra lager – herunder bruge deep stash
Tømme bomuldslageret. Det skal strikkes til karklude, for dem bruger vi rigtig meget.
Strikke 10 par strømper (som skrevet om lige her). Det er ret ambitiøst, når jeg i år har strikket 4 par, men jeg bruger dem virkelig meget og så giver det mening.
Udvide min teknik værktøjskasse (som jeg skrev om lige her)
Og til sidst – hvad er dine strikkemål for 2017?
Hvis du stadig læser med – tak for din tid.
Kærligst,
Pernille
Follow my blog with Bloglovin
Author PernillePosted on December 27, 2016January 27, 2017Categories Håndlavet garderobe, Strikkeprojekter1 Comment on Strikkemål 2017
Forberedelser til Garderobe Makealong + månedsgaven for januar
Med 2 ugers tid til Garderobe Makealong starter, er det meget passende at starte på forberedelserne.
Hvad skal du lave til dig selv?
Skal du sy? Er det en strikket trøje der skal på pindene?
Skal du måske strikke et par strømper til de lange, mørke aftener der venter forude?
Uanset hvad dit projekt skal være, så er en god forberedelse et af de væsentlige kriterier for succes. Og lad os starte året med en rigtig god oplevelse.
STRIK FORBEREDELSE
Skal du strikke, så vælg en model og find garnet allerede nu.
Lav en strikkeprøve og vask den. Bliv komfortabel med mønsteret. Hæng den evt op, så du har en idé om hvordan det strikkede stykke opfører sig når det hænger lodret. Kan du huske mit blog post om strikkeprøver ?
Find måske en særlig project bag , som du vil bruge til projektet, og sørg for at du har det rigtige antal maskemarkører og eventuelt andre materialer og læg også dem i posen – måske i en fin lille æske.
Sørg for at både pinde og evt wire er ledige og klar til dit nye projekt.
Måske skal du strikke fra en bog, så læg også bogen ved.
Et strikkeklart projekt som står pakket med alt hvad du behøver, og som kan findes frem når du den 1. januar kravler op i sofaen og skal starte på årets første projekt.
På det øverste billede er jeg i gang med strikkeprøven til mit første projekt i 2017. Det bliver den smukke Kimono fra bogen Poetry af Sanne Fjalland. Jeg har valgt den fine pudderfarvede uld jeg købte i Oslo, og tilsat en silk mohair. Farverne blender fint sammen og jeg er ret vild med den lille strikkeprøve, som har en fin struktur. Det bliver en rigtig fin kimono.
SY FORBEREDELSE
Skal du sy, så vælg dit projekt. Find det stof frem du vil bruge.
Vask stoffet, så det er klart. Måske kan du allerede nu presse det.
Find mønsteret frem, eller print det ud hvis det er en pdf. Læs evt instruktionerne igennem. Det gælder for både strik og syprojekter at kedelige overraskelser kan undgås hvis hele processen lige læses igennem.
Find målebåndet frem og find ud af hvilken størrelse du skal lave.
Gennemgå listen over materialer og se om du har det hele. Hvis ikke, er der tid endnu til at få det købt eller bestilt (med mindre du har en forventning om at det ligger under juletræet).
Pak mønster, stof, sytråd og eventuelle andre redskaber i en fin pose eller æske.
Hvis du planlægger at sy items til din garderobe under Garderobe Makealong, så tjek evt Project #SewMyStyle ud. Det er et lignende projekt fra Blue Birds Fabrics, der også løber i 2017. Projekterne er forudbestemt, og der er ret mange fine imellem.
Det er også blevet tid til at løfte sløret for den første månedsgave.
Hvis du i januar færdiggør et styks beklædning til dig selv, har du nemlig mulighed for at vinde et meget smukt strikkekit fra Einrúm.
Kittet består af følgende:
Opskrift på modellen KGB 09, som er designet af Kristin der står bag Einrúm. Det er en pullover med et enkelt snit og diskrete detaljer af hulmønster i siden og på ærmerne. Opskriften går fra str S – L, og der er garn nok til alle størrelser. Trøjen strikkes på pind 4, som er en af mine personlige favoritpindestørrelser når det kommer til striktrøjer.
250g Einrum Icelandic wool + thai silk E+2 i farven 1008 – Gabbró
En Einrúm totebag
KGB 09 modellen – billede lånt fra einrum.com
Sværhedsgraden er efter min mening nem til let øvet. Har du ikke strikket en trøje før, er det et rigtig godt begynder projekt. Trøjen er meget alsidig og falder lige ned i min nem-at-lave-nem-at-bruge kategori.
Bliver du ikke den heldige vinder, men vil du gerne strikke KGB 09 til dig selv alligevel, så hop ned til en af Einrúms forhandlere og hent dit eget kit.
Fulgte du ikke med i Einrums Instagram julekalender, så kig forbi deres profil og se alle garnfarverne sammen med den sten eller mineral fra den islandske natur, som har givet inspiration til lige netop den farve. Måske gør det udslaget for hvilken farve du vil vælge.
Du kan læse lige her hvordan du vinder månedsgaven og finde mere information om Einrúm – ved du for eksempel hvad Einrúm betyder?
♥
Julen står for døren, og jeg glæder mig til fredag kl 16.30 hvor jeg kan tage med familien i sommerhus og nyde deres selskab og nogle dejlige juledage.
Rigtig dejlig jul til dig!
Hvis du stadig læser med – tak for din tid.
Kærligst,
Pernille
Author PernillePosted on December 19, 2016Categories Håndlavet garderobeLeave a comment on Forberedelser til Garderobe Makealong + månedsgaven for januar
Garderobe Makealong : Sy dit eget undertøj
Da jeg efter sommerferien vendte tilbage til hverdagen og podcasts, hørte jeg Maria fra 'Stitched in Sweden' fortælle om noget ret interessant. Hun var begyndt at sy sine egne bh'er. Idéen var opstået fordi hun kun havde nogle få gode bh'er. Og spørg så lige dig selv – hvor mange gode bh'er har du?
Jeg forestiller mig at man enten elsker eller foragter tanken om at sy sit eget undertøj. Du sidder måske og tænker ,at det er lige lovlig mærkeligt eller sært. En hjemmesyet bh må være sådan en i hvid bomuld med for meget stof, alt for brede stropper, grimme syninger der ses i gennem tøjet og så sidder den i øvrigt dårligt og er generelt ikke særlig elegant. Men sådan er det ikke nødvendigvis.. Kig bare her på denne håndfulde bh'er, der er syet så de præcis passer deres ejermands krop. Ikke så dårligt vel?
Pasform
Jeg selv har en lidt atypisk størrelse (lille omkreds, står skål). Det ved jeg fordi jeg selv arbejdede i en undertøjsbutik i nogle år. Her fik jeg en del gode, men også dyre vaner. Jeg lærte dog også en del om hvordan en bh skal sidde rigtigt, og at de fleste bruger en forkert størrelse. Derfor lige et par tips :
Rigtig mange vælger for stor omkreds (for den må ikke sidde stramt, sagde de fleste kunder), men det forkorter bh'ens levetid. Det er omkredsen og ikke stropperne der skal bære, uanset hvilken størrelse du er. Det ser også meget pænere ud.
Prøv at lade stropperne falde ned over skuldrene, og se om det ændrer hvordan din bh sidder. Bh'en skal blive hvor den er, selv uden stropper.
Når du skal vælge omkreds, så start altid med at bruge de yderste hægter på en ny bh. Den skal sidde til, så du kun lige kan få to fingre på højkant ind under kanten bagpå ryggen.
Efterhånden som du bruger bh'en og elastikken udvider sig, kan du rykke ind til de næste hægter. På den måde kan du bruge din bh i længere tid, uden at den bliver løs og mister sin effekt.
Når du kan se brysterne kigge frem under bøjlen, eller måske ligefrem kan få din bh op over brysterne mens den er lukket, så er det på tide at skifte den ud.
Husk altid disse råd når du køber (eller syr!) en bh.
Tilbage til syning. Er du selv blevet lidt nysgerrig efter at finde ud af mere, så kan jeg anbefale at se Marias seneste podcasts. Hun har flere gange anbefalet Orange Lingerie (og særligt Marlborough Bra pattern) så det er hermed givet videre. Tjek hendes show notes hvis du vil se flere links til shops og blogs.
Og så.. Rygtet siger nemlig, at der snart åbner en dansk webshop med tilbehør til undertøjssyning. Det lille Stofhus er sponsor på Garderobe Makealong, og jeg pipper selvfølgelig så snart der er åbent, så du kan kigge indenfor. Jeg har ihvertfald selv tænkt mig at prøve kræfter med et enkelt sæt, og da det jo er et mindre projekt er det overskueligt – både tidsmæssigt og beløbsmæssigt – at kaste sig ud i.
Har du prøvet at sy dit eget undertøj, og i særdeleshed bh'er, så vil jeg meget gerne høre om dine erfaringer.
Hvis du stadig læser med – tak for din tid.
Kærligst,
Pernille
Follow my blog with Bloglovin

Author PernillePosted on December 7, 2016Categories Håndlavet garderobeLeave a comment on Garderobe Makealong : Sy dit eget undertøj
Posts navigation
Page 1 Page 2 … Page 8 Next page
HEJ OG VELKOMMEN!
Pernille
Tak fordi du kiggede forbi. Her skriver jeg om strik, syslerier og den håndlavede garderobe. Du kan læse lidt mere om mig lige her.
Subscribe
Vil du ikke gå glip af et nyt blog post? Jeg sender dig en mail med et direkte link, hvis du skriver din mail nedenfor.
Name
Email *
Social media
Find mig på de social medier
Instagram
Load More...
Follow on Instagram
Recent Posts
Cleo Garn – Spirrevip
Klædeskabet til Narnia (for strikkere) + en gave
#Garderobemal indtil nu, en heldig vinder for januar og månedsgaven for februar
2 typer af picot kanter og en (virkelig!) nem måde at slå masker op på
Min søster kan strikke
SEARCH
Search for: Search
PINTEREST
More Pins
Categories
Garnkvaliteter
Håndlavet garderobe
Inspiration
Knitalong
Ravelry
Reviews
Stashdown
Strikkeprojekter
Strømpestrik
Syning
Tips, tricks og teknikker
Ugen i strik
Uncategorized
Mail
Send mig en mail lige her
AFSTEMNING
Camilla Vad – Dip Dye opskrifter
Finest strik – opskrifter til baby og barn
Jeg læser lige nu
– Garderobe Makealong –
Calendar
Stashdown
Hvem er Frk Garn?
Kontakt
Pinterest
Facebook
Instagram
Youtube
Frk Garn Proudly powered by WordPress
error: Content is protected !!
Vi bruger cookies på bloggen, for at sikre den bedste oplevelse for dig.Ok